വയലറ്റ് ആൽവ

മുൻ രാജ്യസഭാ ഉപാദ്ധ്യക്ഷയും, അഭിഭാഷകയും ആയിരുന്നു വയലറ്റ് ഹരി ആൽവ എന്ന വയലറ്റ് ആൽവ (ജനനം 24 ഏപ്രിൽ 1908 – മരണം 20 നവംബർ 1969). ഇന്ത്യയിലെ ഏതെങ്കിലും ഒരു ഹൈക്കോടതിയിൽ വാദിക്കുന്ന ആദ്യ വനിത കൂടിയായിരുന്നു വയലറ്റ് ആൽവ. രാജ്യസഭയെ നയിച്ച ആദ്യ വനിതയും വയലറ്റ് ആൽവയാണ്. സ്വാതന്ത്ര്യസമരപ്രവർത്തകനും, കോൺഗ്രസ്സ് അംഗവുമായിരുന്ന ജോചിം ആൽവയാണ് ഭർത്താവ്. കോൺഗ്രസ്സ് ജനറൽ സെക്രട്ടറിയായിരുന്ന മാർഗരറ്റ് ആൽവയെ വിവാഹം ചെയ്തത് വയലറ്റിന്റെ പുത്രനായിരുന്ന നിരഞ്ജനായിരുന്നു.

ആദ്യകാല ജീവിതം
1908 ഏപ്രിൽ 24 ന് ബ്രിട്ടീഷ് ഇന്ത്യയിലെ അഹമ്മദാബാദിലാണ് വയലറ്റ് ഹരി ജനിച്ചത്. ഒമ്പതു മക്കളിൽ എട്ടാമത്തെയാളായിരുന്നു വയലറ്റ്. ചർച്ച് ഓഫ് ഇംഗ്ലണ്ടിലെ  പാസ്റ്ററായിരുന്നു വയലറ്റിന്റെ പിതാവ് റവറന്റ് ലക്ഷ്മൺ ഹരി. വയലറ്റിനു പതിനാറു വയസ്സു മാത്രം പ്രായമുള്ളപ്പോൾ മാതാപിതാക്കൾ അന്തരിച്ചു. മുതിർന്ന സഹോദരങ്ങളാണ് വയലറ്റിന്റെ വിദ്യാഭ്യാസത്തിനുള്ള ചെലവുകൾ കണ്ടെത്തിയത്. ബോംബെയിലെ സെന്റ്.സേവ്യേഴ്സ് കോളേജിൽ നിന്നുമാണ് വയലറ്റ് ബിരുദം കരസ്ഥമാക്കിയത്.

1937 ൽ സ്വാതന്ത്ര്യ സമര പ്രവർത്തകനും, അഭിഭാഷകനുമായ ജോചിം ആൽവയെ വയലറ്റ് വിവാഹം ചെയ്തു. രണ്ടുപേരും അഭിഭാഷകരായി ജോലി നോക്കാൻ തുടങ്ങി.

രാഷ്ട്രീയ ജീവിതം
1942 ൽ വയലറ്റ് ആൽവയെ ബ്രിട്ടീഷ് സർക്കാർ അറസ്റ്റു ചെയ്തു ജയിലിലടച്ചു. സ്വാതന്ത്ര്യാനന്തരം, 1952 ൽ വയലറ്റ് രാജ്യസഭയിലേക്കു തിരഞ്ഞെടുക്കപ്പെട്ടു. 1957 ലെ പൊതു തിരഞ്ഞെടുപ്പിനുശേഷം, വയലറ്റ് ജവഹർലാൽ നെഹ്രു മന്ത്രിസഭയിൽ ആഭ്യന്തര സഹമന്ത്രിയായി ചുമതലേയറ്റു. 1962 ൽ രാജ്യസഭാ ഉപാദ്ധ്യക്ഷയായി തിരഞ്ഞെടുക്കപ്പെട്ടു. രാജ്യസഭയെ നയിക്കുന്ന ആദ്യത്തെ വനിതയായിരുന്നു വയലറ്റ് ആൽവ.   1969 നവംബർ 20 ന് മസ്തിഷ്കാഘാതം മൂലം വയലറ്റ് ആൽവ അന്തരിച്ചു.

2008 നവംബറിൽ വയലറ്റ് ആൽവയോടുള്ള ബഹുമാനാർത്ഥം തപാൽ വകുപ്പ് ഒരു സ്റ്റാംപ് പുറത്തിറക്കുകയുണ്ടായി.

കുറിപ്പുകൾ

അവലംബം

വർഗ്ഗം:1908-ൽ ജനിച്ചവർ
വർഗ്ഗം:ഏപ്രിൽ 24-ന് ജനിച്ചവർ
വർഗ്ഗം:1969-ൽ മരിച്ചവർ
വർഗ്ഗം:നവംബർ 20-ന് മരിച്ചവർ
വർഗ്ഗം:വനിതാ രാഷ്ട്രീയപ്രവർത്തകർ
വർഗ്ഗം:രാജ്യസഭാ ഉപാദ്ധ്യക്ഷർ
വർഗ്ഗം:മഹാരാഷ്ട്രയിൽ നിന്നും രാജ്യസഭയിൽ അംഗമായവർ
വർഗ്ഗം:കർണാടകയിൽ നിന്നും രാജ്യസഭയിൽ അംഗമായവർ
വർഗ്ഗം:ഗുജറാത്തിൽ നിന്നുമുള്ള ഇന്ത്യൻ നാഷണൽ കോൺഗ്രസ് പ്രവർത്തകർ